Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 2 Pv 16/14/6601	Banská Bystrica, 2.3.2015
EEČ : 2-45-35-2015

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Banská Bystrica zo dňa 7.2.2014, spisová značka 2 Pv 16/14/6601, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
13.11.2013 v čase okolo 07.45 h v Banskej Bystrici, na Švermovej ulici, viedla, v smere od Úsvitu ku dvojpruhovému kruhovému objazdu pri obchodnom centre Europa SC, osobné motorové vozidlo zn. Volkswagen Polo ev. č. XXXXX tak, že nedala prednosť chodkyni XXXXX, nar. XXXXX, ktorá prechádzala cez vozovku po riadne vyznačenom priechode pre chodcov z pohľadu vodiča sprava doľava a pravým predným kolesom vozidla prešla XXXXX po pravej nohe, v dôsledku čoho XXXXX utrpela zlomeninu oboch článkov palca pravej nohy, zlomeninu dolného článku II. prsta pravej nohy s úrazovým odlúčením nechta a ťažké pomliaždenie pravej nohy, ktoré zranenia znalec XXXXX v odbornom vyjadrení zo súdno-lekárskeho hľadiska hodnotí ako ublíženie na zdraví. 

Uznesením prokurátora Okresnej prokuratúry Banská Bystrica zo dňa 7.2.2014, spisová značka 2 Pv 16/14/6601, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Uznesením prokurátora Okresnej prokuratúry v Banskej Bystrici sp. zn. 2 Pv 16/14/6601-4 zo dňa 07.02.2014 bolo podľa § 216 ods. 1 Tr. por. trestné stíhanie obvinenej XXXXX pre trestný čin ublíženia na zdraví podľa § 158 Tr. zák., ktorého sa dopustila tak, ako je uvedené vo výrokovej časti tohto uznesenia, podmienečne zastavené.
	
Podľa § 216 ods. 2 Tr. por. bola obvinenej XXXXX v rozhodnutí o podmienečnom zastavení trestného stíhania určená skúšobná doba v trvaní 12 mesiacov. Táto začala plynúť právoplatnosťou rozhodnutia o podmienečnom zastavení trestného stíhania, teda dňa 18.02.2014. Po uplynutí skúšobnej doby bolo zistené, že obvinená XXXXX v jej priebehu viedla riadny život, keď nespáchala žiadny skutok, ktorý by napĺňal zákonné znaky skutkovej podstaty niektorého trestného činu podľa Trestného zákona. Dopustila sa síce jedného priestupku proti verejnému poriadku, keď dňa 28.07.2014 znečistila verejné priestranstvo, za čo bola postihnutá blokovou pokutou vo výške 10 € a jedného priestupku proti bezpečnosti a plynulosti cestnej premávky, keď dňa 23.11.2014 prekročila povolenú rýchlosť, za čo bola postihnutá blokovou pokutou vo výške 20 €, avšak spáchanie týchto priestupkov pre ich nepatrnú závažnosť nepovažujem za skutočnosť, ktorá by mala svedčiť o tom, že obvinená v priebehu skúšobnej doby podmienečného zastavenia trestného stíhania neviedla riadny život. 

	Na základe uvedených skutočností možno usudzovať, že samotné trestné stíhanie obvinenej XXXXX teda postačilo na jej prevýchovu a preto bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú môžu podať obvinený a poškodený v lehote do troch dní odo dňa jeho doručenia prostredníctvom Okresnej prokuratúry v Banskej Bystrici. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

Mgr. Pavel Keller
prokurátor